**Max lehrt dat Räken un dat Hauhn geiht koppheister**

vun Edda Papke, in’t noordneddersass’sche Platt överdragen vun Wiebke Erdtmann, geb. Henties.

Max kann binah allens mit siene acht Johr. He stippt Heringe, dressiert Hunn’ un Blindschlieken. Max schütt de meisten Footballtore. Un sülvst dat Strümpstoppen hett Oma em bibröcht. Strümpstoppen! Bi ’n Jung! Aver Maxens Öllern un siene Lehrerin wullen mehr. Max schall endlich dat Räken lehrn. Dorbi müch Max all in ’n Kinnergoorn dat Hantieren mit Pappappeln, -beern un -tomaten nich. Un nu is dat Einmaleins an de Reeg. So ’n Schiet!

Fru Achterjahn stellt ehre Schooltasch up dan Lehrerdisch un schüfft ehre Hand boven rin. Och nee, gliek treckt se dat Mathebook rut! Aver wat Fru Achterjahn an ’t Licht holt, is ’n Hauhn. Witt un mit swatte Ogen kickt sick dat Hauhn bang üm.

„Dat is Frieda“, stellt Fru Achterjahn vör. „Uns Räkenhauhn.“

De Klass kichert. „’n Räkenhauhn gifft dat nich!“

„Frieda gifft dat doch“, seggt Fru Achterjahn. „Un se heet Räkenhauhn, weil se räken kann.“

Nu kichert de Klass noch luder.

„Wedd wi?“

„Jaaaaa!“

„Goot. Ick stell jo `ne Räkenupgaav, un ji seggt de Antwurt. Wenn de richtig is, geiht dat Hauhn koppheister, ji ward dat gewohr.“

„Un wie is dat mit ’n Weddinsatz?“, will Max weten. „Ohn Weddinsatz is dat kene richtige Wedd.“

„Wenn en de richtige Antwurt weet, kriggt de vun mi ’n Pepper­mintbonschen. Un dorto seht ji ’n Hauhn, dat koppheister geiht.“

De mollige Hannes von de achtersten Reeg röppt: „Hurra, Peppermintbonschen!“

Dat is allens Tünkram, denkt Max. Wenn en sick mit dat Dressieren von Hunn’ un Blindschlieken utkennt, weet he: Dat gifft kene Häuhner, de räken könnt. Un ok kene Häuhner, de koppgeister gaht.

„Een mal een?“

„Een“, seggt Max un kriggt denn’ ersten Peppermintbonschen. Bi düsse Upgaav hett he nich lang överleggen müsst. Dat Hauhn ok nich. Dat ritt een Been in de Hööchd, dreiht dat anner üm de egene Achs, dat de Bürzel nah boven steiht un kakelt un spektakelt.

Dunnerweder! Wie is dat möglich?

„Twee mal twee?“

„Veer!“, röppt Max un is wedder de Erste, de de richtige Antwurt weet. Dat gifft denn’ tweeten Peppermintbonschen. Un dat tweete Mal dreiht sick dat Hauhn koppheister, kakelt un spektakelt.

Ok bi de annern Upgaven is keen en so fix as Max. An Enn von de Mathestunn’ hett Max twee Hänn’ vull Peppermintbonschen. Un he weet, dat Räken nich besünners schlimm is. De nächst un övernächst un zigmillionennächst Stunn’ ward he ok uppassen un miträken, vielleicht lehrt he denn ok dan Trick, wie dat Hauhn koppheister geiht.

*koppheister* – über Kopf; *koppheister gahn* – sich überschlagen, umfallen; *stippen* – stippen (Angeltechnik besonders für kleine Fische); *Bürzel* – Bürzel (hinteres oberes Rückengefieder)